Date: 1511
Issuing place: Gdansk
Country: Puola
Language: saksa
Document type: Yksityiset, Kirjeet

Mynen denst myt aller gebarlychheyt. Erwerdyger leuer here mester Pawel, gude frunt. Hyr was j Suede, de sede my felle guder macht (!) fan juwent wegen vnde sed my, dat gy my fruntlyken leten bydden, dat jk juw doch tydynge schryfen solde wo et hyr stonde jn der se myt den fan Lubek vnde myt dem konynge. So schrife jk juw dar j wetent up alse et syk hir na forlopt: de fan Lubek vnde de konnynk hebben fan beyden parten grot folk jn der se. So synt se to iij tyden to hope gewest vnde hebben syk mechtych ser geslagen vnde geschuten, so dat fan beyden parten felle folk dot geblefen is. De fan Lubek sanden hir to Dan[s]ke ij bote ful kranke gewndene lude an lant; se lyggen to Helle, se hebben bofen lxx Holander genamen, se hebben er felle forbrant vnde jn den strant gejaget; dar dor nycht j Holander jn de se. Hyr lyggen er noch wol schepe geladen, de jn Holant to hus horen, et js summe, se werden ofer vynter hyr to Danske blyfen belyggen myt den schepen. Jtem des konynges schepe synt na Gutlande eft na Borneholm vnde maken wedder rede an de fan Lubek to wesen, so maken de fan Lubek ok wedder rede to des konynges schepen; komen se noch j mal to hope dar werden grote flege fallen; frede der Got de en hebben. Mochte alsus Got et hyr to vp dyt pasen; de stat fan Dansk de sytet dar stylle to nachter tyt. Jtem gy solt weten, hebben gy solt dat forwerpet nycht, et ryst(?) hyr alle dage, et ga[l]t j wylle ix [mark], et gelt nu xiij [mark], hoppe viij, osement xxviij [mark], tonen viij [mark], boter viij [mark], buchke ij [mark], las wert wol ge[l]den vij efte viij [mark], heket v [mark]. Ersamer leuer here, js hyr wes dat juw dent, schrifet my, dat wyl jk juw gernne senden ets. wnt ets.(?) Jtem aller leyge w[r]nt, js hyr dar mede schepe nycht segelen mogen vnde wert noch durer werden. Js summe, wert et sa lange stan, Got fan hemel sende synen hylygen ge[y]ste dar ent tusken, dat et mochte frede werden. De fan Lubek synt vp sunte Bertul meves dach her to Danske jnder stat gewessen; j fan eren kapteynes, de ment se hebben j guden mot. Se wyllen dar bet an se hebben felle schepe genomen myt kapper; de koper qumt vt Vngeren, so dat se j gude bute gekregen hebben, vnde hebben se j mot. Got fuge alle dink tum besten vnde for ker en elken synen schaden. Jtem eft et so passede, dat dar schepe myt juw rede warden, de hir wesen wolden dessen herfest efte vp et forjar, sendet my j gode tonne botter vnde ij gude starke perde, de nycht alt synt; konde gy j guden telderge kregen hebben, dar byn jk ser vmme gebeden, dar denket up vnde sendet se my vnde schrifet my vat kosten vnde vat juw wedder dent, dat vyl jk juw gerne weddersenden. Jtem wille gi hyr ab woresenden, kan jk juw wor jnne to wyllen syn, bedet ofer my alse ofer juwen frunt vnde dener to allen tyden. Hyr mede befelle jk juv Gade dem Heren vnde hebbet felle guder nacht. Geschrefen den dach an sunte Bertolmeves jn den jar xj. Claues Strubuk. Jtem myn husfruwe to entbot juw felle guder nacht vnde eren fruntlyken gros. (På ett skildt blad som tillägg till ofvanstående:) Jtem erwerdyger leuer here, j fruntlyke bede to juwer leuen. De sake is dyt, dar synt noch lude to Abo, de synt my schuldich alse hyr na folget jn dessen seddel; eft se noch lefen wet yk nycht. Jk hebbe dar lange nene beschet fan gehort; se kame jk to juwer leuen vmme guden rat. Konde me dar wat fan krygen, dat gy dar et beste wolden helpen to raden, wolde jk wmme juwe leue fordenen war jk kan efte mach. Jtem de Hans Blomenousche, der sande jk gude engelsche nobbelen, hoppen, salt, laken, wat er gelefede fan hijr, so dat se mj dar fan schuldich blef unde noch schuldich is – xvi[½] [mark]. Se heft jn j same, de heft er gut entfangen, de moste jo de schult betallen. Js hir j recht jn dessen lande de dar erfgut baut(?), de mat de schult betallen. Jtem noch j ander fruwe, er man hete Hans Tijlleman, de blef my ok x[½] [mark] [schuldich]. Se krech j ander man, de het Ollef Andreweson; up de x[½] [markpund] hebbe jk j kyppe heket entfangen fan Ollef Andresen, he schref he wulde my alle jar wat senden, men dar folget nycht na. Jtem noch j het Hans Stalknecht, de js mj xxv[½] [mark] [schuldich]. De hadde Hans Blomennowen dochter, dyt synt mj de guden lude fan Abo mich schuldich for war. Erwerdygen leuer here, jk hebbe dar for gude recht to. Hirwmme erwerdyger leuer here, kame jk to juwer leue alse to mynem guden frunde. Konde gy wat rat gefen, jk wolde juwe j macht bref her fan dem rade senden, dat se et juw gefen solden dorsch fruntschop efte dorch recht, eft jk wolde et juw up dregen fordern af se jal, dat se et juw by dem bann gefen mosten. Erwerdyger leuer here, hir vp beger jk fan juwer leuen j antwort wo gy et myt en maken; jk byn es to freden alle jar; wat [½] tonne botter, j scheppunt heket efte sus ander ware, allent wes gy hir jnne don byn jk to friden unde gefe juw eynen fulle macht jn allen dyngen. Adress: Dem erwerdygen heren mester Pavel, domher to Abo, sal desse breff.